Foto’s: Citroën is terug in SA!Foto: Verskaf My gunsteling- Franse handelsmerk is uiteindelik terug in Suid-Afrika. Xavier Gobille, Peugeot Citroën Suid-Afrika se nuwe uitvoerende hoof, is ŉ man met ŉ plan, en hy draai beslis nie doekies om nie. Dit is geen geheim dat die twee Franse handelsmerke Peugeot en Citroën al ŉ moeilike tyd in Suid-Afrika beleef het nie. Toe die fabrikate teruggekom het Suid-Afrika toe, het hulle met verskriklike tegnologies gevorderde motors hier opgedaag, en ŉ handelaarnetwerk met onopgeleide tegnici het hulle in die steek gelaat. Die twee handelsmerke het ŉ reputasie opgebou van onbetroubare voertuie met swak herverkoopwaarde. Foto: Verskaf ŉ Besluit is ongeveer drie jaar terug geneem om Citroën opsy te skuif en eers op Peugeot te probeer konsentreer. Die produkmengsel was nie perfek nie, en Peugeot het aanhou sukkel. Gobille het ŉ ryk geskiedenis in die motorbedryf by Renault, Nissan en nou PSA in Suid-Afrika. Die Fransman sal self vir jou sê hy is ŉ moeilike ou, maar ek dink dit is moontlik al hoe hulle dié twee fabrikate in Suid-Afrika kan red. Gobille het 40% van die handelaars gesny – dié wat nie minimumstandaarde kon handhaaf nie, is gepos. Toe hy oorgeneem het, was daar 250 WIP (work in progress)-voertuie wat in werkswinkels gelê het met óf die tegnikus wat nie weet hoe om dit te herstel nie óf geen onderdele beskikbaar nie. Hy het onderdele ingevoer en tegnici van hoofkantoor ingespan om die probleem te takel. Teen einde September was die 250 reeds na ŉ verstommende 25 verminder. Daar is nou slegs 25 Peugeot- of Citroën-voertuie wat nog aandag kort in hul werkswinkels. Dít is ŉ reusetree in die regte rigting om weer vertroue in die handelsmerk op te bou. Foto: Verskaf PSA werk daaraan om teen die einde van vanjaar op ŉ handelaarnetwerk van 17 te staan, en teen einde 2020 op 41. Gobille het die produkmengsel hersien en die aantal 308’s gesny. Die mediumgrootteluikrug is ŉ mark wat verskriklik vinnig krimp, en kleiner sportnutsvoertuie neem oor – vandaar die bekendstelling van die C3 Aircross. Citroën se stal bestaan nou uit drie modelle, die intree-C3- kompakte luikrug wat met VW se Polo, Fiesta, Rio, Yaris en so meer sal meeding. Die volgende model in die aanbieding is die C3 Aircross – dit is ŉ Ford EcoSport- en VW T-Cross–mededinger, en dán die reeksleier – die C5 Aircross. Die C5 Aircross val in die Tiguan, Rav4 en Sportage se klas. Citroën het besluit op ŉ eenvoudige aanbieding van slegs een enjin-ratkas-kombinasie en twee spesifikasievlakke, naamlik intree en luuks. Die C3 kry ŉ intree atmosferiese 1.2-driesilinderenjin met ŉ 5-spoed-handrat, óf ŉ luukse 1.2-turbo met ŉ outomatiese ratkas. Die ontwerp van al drie modelle is vir my fantasties. Ek hou van die unieke ontwerp en die feit dat die motors heeltemal anders lyk as die kompetisie. Ek het al drie Citroëns besit, almal diesel C3’s… en dit is puik voertuie. Die heel lekkerste is die feit dat hulle veilig is, en nie gekaap of gesteel word nie. As Gobille sy beloftes kan nakom, sien ek ŉ fantastiese toekoms vir dié handelsmerke in Suid-Afrika! Citroën se reeks lyk nou só: C3: C3 Aircross: C5 Aircross: Ek voorspel dat Citroën se C3 Aircross goeie verkope sal geniet. Dit is ŉ puik pakket teen ŉ billike prys – én dis iets anders as wat jy gewoonlik kry. Die hele Citroën-reeks word gedek deur hul 5 jaar/100 000 km-diensplan en waarborg, sowel as padbystand. Ons gaan vroeg in 2020 tyd met elkeen van dié modelle deurbring en sal hulle dán met hul mededingers vergelyk. Tot dán, welkom terug Citroën… Indien jy ŉ Citroën besit – soek jou naaste handelaar hier: https://www.citroen.co.za/citroen-you/find-a-dealer.html